
   I. Kriminalista vedcom
  

  
   Sherlock Holmes vzal fľaštičku s podstavca na krbe a vytiahol podkožnú striekačku z úhľadnej, kožou potiahnutej skrinky. Dlhými, bielymi a nervóznymi prstami nasadil injekčnú ihlu a vysúkal si rukáv na ľavom pleci. Očami skúmal žilky a nervy predlaktia a zápästia, ktorých okolie bolo posiate škvrnkami a početnými znamienkami po pichnutí. Konečne našiel vhodné miesto, stisol malý piestik a sadol si s výrazom uspokojenia do kresla.
  

  
   Mnoho mesiacov som bol trikrát denne svedkom takéhoto divadla no, nemohol som sa s tým zmieriť. Naopak, každým dňom pribúdal môj odpor k pohľadu na takéto predstavenie a myseľ sa mi protestne búrila. Vždy znovu som si sľuboval, že mu zahatím tento návyk, ale stretol som sa len s jeho odmietavým chladom. Jeho obrovská sila, veliteľské spôsoby a mnohé skúsenosti mi skrižovali plán a umlčali ma.
  

  
   Ešte to isté popoludnie mi skrytá, vrtošivá, vnútorná sila zabránila, aby som sa nezamiešal do jeho záležitostí.
  

  
   „Čo to máš dnes,“ opýtal som sa, „morfium, alebo kokaín?“
  

  
   „Kokaín,“ povedal, odvrátiac zrak od starej načernalej knihy, „sedem percentný roztok. Chceš to skúsiť?“
  

  
   „Nie, odvetil som odmietavo. Moja telesná schránka neprešla ešte Afganistanom. Nevidím v tom nič príťažlivého.”
  

  
   Zasmial sa na prudkosti s akou som mu to povedal.
  

  
   „Možno máš pravdu. Myslím, že to má rozhodne zlý vplyv na fyzickú stránku človeka. No, skvelý, povzbudzujúci účinok na zjasnenie mysle a duševnej koncentrácie, u mňa potlačuje tento sekundárne významný účinok na telo.“
  

  
   „Ale uznáš,“ povedal som prísne. „Spočítaj výhody! Tvoj mozog, ako hovoríš, sa tým možno prebúdza a rozjasňuje, ale je to predsa patologický a chorobný proces, ktorý môže mať za následok stálu slabosť. Dobre vieš, akú neblahú reakciu to má na teba. Prečo by si mal pre prechodný pôžitok riskovať stratu síl. Pamätaj, že hovorím ako lekár.“
  

  
   Nezdal sa byť dotknutý mojou rečou. Spojil si konce prstov, oprel lakte o operadlo kresla, ako niekto, kto má chuť ku konverzácii.
  

  
   „Môj mozog,“ povedal “rebeluje proti nečinnosti. Daj mi nejaký problém, prácu, aritmetickú hádanku, alebo najspletitejšiu analýzu a ja sa ocitnem vo svojom ovzduší. No, nenávidím obyčajný život. Dychtím po duševnom povznesení a preto som si vyvolil svoje podivné zamestnanie, alebo lepšie povedané stvoril ho, lebo som jediným svojho druhu na svete.”
  

  
   „Jediný amatérsky detektív?“ spýtal som sa zdvíhajúc obočie.
  

  
   „Jediný neúradný, poradný detektív,“ odvetil. „Som posledným a najvyšším odvolacím súdom odhalenia. Keď sú Gregson, alebo Lestrade, alebo Anthony Jones, vedľa so svojimi dôkazmi a stopami, ako to obvykle býva, prípad predostrú mne. Skúmam údaje ako odborník, ktorého mienka je rozhodujúca. Moje meno sa nikdy neocitne v novinách. Odmenou mi je radosť z toho, že odhalím pozadie a pohnútky prípadov.“
  

  
   „Skutočne,“ povedal som úprimne. „Mám skúsenosti s tvojimi metódami v prípade Jeffersona Hope. Nikdy v živote som nebol ničím ešte tak uchvátený, ako tým prípadom. Napísal som o tom román pod fantastickým titulom.“
  

  
   Pokrútil bez nadšenia hlavou.
  

  
   „Čítal som to,” povedal. „Nemôžem ti ani pri najlepšej vôli gratulovať. Pátranie a odhaľovanie prípadov je presná veda a má byť vtesnaná do takého istého bezcitového procesu. Ty si sa pokúšal prepliesť všetko romantizmom, čo vlastne dáva románu charakter milostnej zápletky.“
  

  
   „Ale romantika v tom bola“, protestoval som. „Nemôžem znehodnocovať fakty.“
  

  
   „Niektoré skutočnosti môžu byť zatajené, ale celý prípad má byť pozorovaný z pohľadu logického uvažovania. Jedinou základňou v tom prípade, ktorý bol hodný citového vylíčenia, bol zaujímavý analytický postup, vychádzajúci od faktov k príčinám.“
  

  
   Priznávam sa, že som sa mýlil v tom, ako som prípad opísal. Po rokoch spoločne prežitých so Sherlockom Holmesom na Baker Street som zistil, že márnomyseľnosť a obľuba v poučovaní boli typickým rysom môjho tichého spoločníka. No, neodvážil som sa k žiadnej poznámke, alebo obrane.
  

  
   „Moje skúsenosti prenikli najnovšie aj na kontinent,“ povedal Holmes, naplňujúc pri tom svoju starú fajku zo šípkového dreva. „Minulý týždeň som pomáhal a radil Francois le Villardovi, ktorý, ako vieš patrí medzi popredných francúzskych detektívov. Má rýchlu a skvelú intuíciu, obvyklú u Keltov, ale je nedokonalý v širšom okruhu v exaktných vedomostiach, ktoré sú základom k vyšším kombináciám. Prípad bol podobný s prípadmi, ktoré sa vyskytli v Rige r. 1857 a druhý v St. Louis v r. 1871. Oboznámil som ho s nimi. Toto mu pomohlo prísť k pravdivému rozlúšteniu prípadu. Tu je list, ktorý som dostal dnes ráno, ako uznanie za svoju pomoc.”
  

  
   Vytiahol hárok papieru cudzej výroby. Prebehol som očami po riadkoch, zachytiac výrazy obdivu a uznania, vyjadrené vo francúzštine slovami magnifiques, coup-de-maitres a tours-de-force, ktorými sa hemžil Francúzov list.
  

  
   „Píše ako žiak svojmu učiteľovi“, povedal som.
  

  
   „Cení si moje rady vysoko,“ povedal Holmes žiariac v tvári. „Je sám dosť nadaný a má už dve vlastnosti z troch, ktoré úspešný detektív musí mať vkorenené. Má pozorovací a pátrací talent, chýbajú mu teda len vedomosti a tie získa časom. Teraz prekladá moje literárne práce do francúzštiny.“
  

  
   „Tvoje literárne práce?“
  

  
   „Ach, ty si to nevedel?“ smial sa. „Áno. Som literárnym vinníkom niektorých krátkych monografií technického rázu. Tu je napríklad jedna s nadpisom “Rozlišovanie medzi popolmi rozličných tabakov”. Rozviedol som tam rozdiel medzi stoštyridsiatimi druhmi popola z cigár, cigariet a fajkového tabaku. V kriminálnom smere je to veľmi dôležité a privádza to na stopu. Vycvičenému oku musí byť jasný rozdiel medzi čiernym popolom Trichinopoly a bielym práškom birds eye, ako medzi kapustou a zemiakom.“
  

  
   „Si pozoruhodným géniom v zdanlivých maličkostiach,“ poznamenal som.
  

  
   „Nepodceňujem ich dôležitosť. Tu je moje druhé pojednanie o rôznych stopách nôh, s poznámkami o užívaní parížskej sadry, ako ochranného prostriedku proti odtlačkom. Ďalej je tu zaujímavá práca o odtlačkoch rúk, s litografiami rúk námorníkov, skladateľov, povaľačov, brusičov diamantov atď. Toto má nesporne veľký význam vo vedeckom stopovaní, zvlášť v prípadoch, ktoré predchádzajú kriminálnym sklonom. Ale unavujem ťa s tým.“
  

  
   „Vôbec nie,“ odvetil som rozhodne. „Nanajvýš ma to zaujíma. Najmä od toho času, ako si to začal uvádzať aj do praxe. Ale práve si hovoril o pokorovaní a úsudku. Myslím, že jedno podmieňuje druhé.“
  

  
   Usadil sa v kresle a vypúšťal modré obláčiky dymu z fajky hovoriac: „Napríklad pozorovanie mi prezrádza, že si bol na Wigmore Street na poštovom úrade dnes ráno, ale úsudok mi prezrádza aj to, že si podal telegram.“
  

  
   „Správne,“ povedal som. „Ale ako si na to prišiel, veď som sa o tom nikomu nezmienil.“
  

  
   „To je veľmi jednoduché,“ povedal, baviac sa na mojom prekvapení. „Pozorovanie mi prezrádza, že máš trochu načervenalej hliny na podpätku. Práve oproti pošte na Widmore Street rozkopali chodník a hlina vykopaná z jamy sa nedá pri vchode na poštu dosť dobre obísť. Nikde v susedstve sa nenachádza hlina takej červenkavej farby. Toto je výsledok môjho pozorovnia. Ostatok som prenechal úsudku.“
  

  
   „Ako ťa teda napadol telegram?“
  

  
   „Vedel som, že si nepísal list od toho času, ako sme ráno sedeli spolu. Vidím, že na písacom stole máš celý hárok známok a silný zväzok korešpondenčných lístkov. Keď teda preskúmame všetky fakty, ostáva len možnosť podávania telegramu.“
  

  
   „Presne tak, ako hovoríš,“ odvetil som po krátkom premýšľaní. „No nebudeš to pokladať za bezočivé, keď podrobím tvoje teórie aj prísnejšej skúške?“
  

  
   „Naopak, to ma len zachráni od použitia druhej dávky kokaínu.“
  

  
   „Pamätám sa, ako si hovoril, že je ťažké pre človeka, skúmať individualitu nejakého predmetu dennej potreby, aby sa mohli z toho vzniesť nejaké vzťahy k charakteru majiteľa. Povedal by si mi svoju mienku o charaktere a vlastnostiach človeka, od ktorého som nedávno dostal tieto hodinky?“
  

  
   Podal som mu hodinky, baviac sa v duchu nad svojím nápadom, pretože som bol vopred presvedčený, že v tejto skúške neobstojí. Vzal hodinky, pozrel na ciferník, otvoril ich a skúmal stroj, najprv očami a potom silným zväčšovacím sklom. Len ťažko som sa zdržal smiechu, keď mi ich s výrazom zahanbenia vracal nazad.
  

  
   „Ťažko o nich niečo povedať,“ poznamenal. „Hodinky boli nedávno čistené a toto ma okradlo o mnohé stopy a fakty.“
  

  
   „Máš pravdu,“ odvetil som. „Boli čistené krátko predtým, než som ich dostal.“
  

  
   „Hoci je môj úsudok neuspokojujúci, ešte som neskončil,” povedal dívajúc sa pri tom na povalu. „Súdim, že hodinky patrili tvojmu bratovi, ktorý ich zdedil po otcovi.”
  

  
   „Na tú stopu ťa priviedli asi písmená H.W., vyryté vzadu na hodinkách?“
  

  
   „Celkom tak. W. je iniciálka tvojho mena. Dátum na hodinkách, ako aj iniciálky sú staré asi päťdesiat rokov. Boli teda vyryté predošlou generáciou. Skvosty a cennosti dedí obyčajne najstarší syn, ktorý má obvykle to isté meno, ako otec. Tvoj otec zomrel pred mnohými rokmi, hodinky sa teda bezpochyby ocitli v rukách tvojho brata.“
  

  
   „Celkom tak, vieš ešte niečo iné o tom?“
  

  
   „Bol to muž v základe neporiadny a nedbalý. Premeškal všetky svoje existenčné možnosti, žil z jedného dňa na druhý a konečne zomrel ako opilec. To je všetko, čo môžem o tomto prípade súdiť.“
  

  
   Vyskočil som zo stoličky a začal som sa nervózne prechádzať po izbe s pocitom horkosti v srdci.
  

  
   „To je skutočne pod tvoju dôstojnosť. Dozvedel si sa históriu o mojom nešťastnom bratovi z môjho vyprávania a teraz to chceš použiť ako samostatnú dedukciu. Nemôžeš očakávať, že ti uverím, keď mi budeš tvrdiť, že si to všetko vyčítal z hodiniek! Je vtom určitý druh šarlatánstva.“
  

  
   „Milý doktor,“ povedal láskavo. „Bral som celú vec ako abstraktný problém a uisťujem ťa, že len keď si mi podal hodinky dozvedel som sa, že si mal brata.“
  

  
   „Ako je potom možné, že si prišiel na pravdivé fakty?“
  

  
   „Ach, to je vec šťastia. Mohol som povedať len to, čo sa približovalo pravdepodobnosti. Skutočne som neočakával, že posudok bude taký verný. Čo sa ti zdá divné na celej veci je to, že nezvykneš sledovať môj myšlienkový pochod, alebo pozorovanie bezvýznamných skutočností na ktorých môže záležať mnohé. Napríklad, začal som s konštatovaním, že tvoj brat bol neporiadny. Keď si všímaš spodnú časť hodiniek, zbadáš, že nie je pošmáraná len na dvoch miestach, ale má zárezy a stopy po nedbalom zaobchádzaní s hodinkami, po celej kovovej časti. Svedčí to o tom, že tvoj brat nosil hodinky vo vrecku spolu s mincami a kľúčmi. Je potom pre každého jasné, že muž, ktorý nosí také drahé a vzácne hodinky nedbalo vo vrecku, nemôže byť milovníkom poriadku. Prirodzene, že potom v rozobraní takéhoto malicherného prípadu sa môže vyformovať povahový rys, ktorý sa takisto prejaví aj vo väčších a vážnejších veciach."
  

  
   Prikývol som na znamenie súhlasu.
  

  
   „Je prízračné u majiteľov zastavární v Anglicku, že keď berú hodiny do zastavárne, vyryjú číslo lístku na zadnú vnútornú stranu hodiniek, aby takto zamedzili omylu. Lupou som takto zistil nie menej ako štyri čísla. Fakt, že tvoj brat chodil často do zastavárne. Druhotný fakt – tvoj brat bol prechodne aj v dobrom finančnom postavení, keď si hodinky znovu a znovu vymieňal. Konečne, pozri sa na vnútorný pliešok, v ktorom je kľúčová dierka. Všimni si tisíce zárezov okolo nej, spôsobených pri vsúvaní kľúčika. Len opilec otvára takýmto hrubým spôsobom hodinky a nájdeš to bezpochyby na každých hodinkách, ktoré sú vlastníctvom notorického pijana. Naťahujú ich obyčajne v noci, a zanechávajú takto stopy, spôsobené neistou a nervóznou rukou. Je v tom nejaké tajomstvo?“
  

  
   „Všetko je jasné ako denné svetlo,“ odvetil som v úžase. „Mal som mať viacej dôvery v tvoje zázračné schopnosti.“
  

  
   Vtom zaklopal niekto na dvere a vstúpila naša domáca, nesúc na podnose navštívenku.
  

  
   „Nejaká mladá dáma, pane,“ povedala, obrátiac sa smerom k môjmu spoločníkovi.
  

  
   „Miss Mary Morstan,“ čítal. „Hm! Nemôžem si už spomenúť na to meno. Povedzte mladej panej, aby prišla, Mrs. Hudson. Neodchádzaj doktor, prajem si, aby
  

 




    Vážení čtenáři, právě jste dočetli ukázku z knihy Podpis štyroch.

    Pokud se Vám ukázka líbila, na našem webu si můžete zakoupit celou knihu.

